
ABSTRACT
Unul dintre primele documente adoptate la nivel internaţional a fost Programul Voluntarilor Naţiunilor Unite, creat în 1970, în cadrul Programului Naţiunilor Unite pentru Dezvoltare, ce a avut ca principal obiectiv încurajarea voluntariatului şi mobilizarea voluntarilor din lumea întreagă.

La nivel european, încă din anii ’80 s-a încercat dezvoltarea activităţii de voluntariat, încercând a se defini activitatea în sine, statutul voluntarului
 şi asigurarea protecţiei sale
. 
Cartea Albă a Tineretului, elaborată în anul 2001, a cuprins şi problematica activităţii de voluntariat european, apreciată drept o temă prioritară a cooperării europene în domeniul tineretului.

Rezoluţia Consiliului European din iunie 2003 a propus un nou cadru de cooperare europeană în domeniul tinerilor, aplicând „metoda deschisă de coordonare” pentru cele patru activităţi prioritare: participarea, informarea, activităţile de voluntariat şi înţelegerea tinerilor
. În Rezoluţie au fost definite activitatea voluntară, serviciul voluntar, serviciul civic şi serviciul civil şi Serviciul Voluntar European.
În anul 2008, a fost elaborată Recomandarea Consiliului referitoare la mobilitatea tinerilor voluntari în Uniunea Europeană
. În document se menţionează că Raportul Parlamentului European, adoptat în aprilie 2008, a subliniat contribuţia activităţii de voluntariat la realizarea coeziunii economice şi sociale. În acest context, statele membre, ca şi autorităţile regionale şi locale, trebuie să-şi asume un rol important în recunoaşterea valorii activităţii de voluntariat şi în promovarea acesteia, Consiliul făcând un apel la înlăturarea barierelor din calea mobilităţii transfrontaliere a tinerilor voluntari. 
Comunicarea Comisiei Europene privind politicile UE şi voluntariatul, din septembrie 2011, precum şi Concluziile Consiliului Uniunii Europene cu privire la rolul activităţilor de voluntariat în politica socială, din octombrie 2011, - „Policy Agenda for Volunteering in Europe” - realizată de Alianţa EYV 2011, au reprezentat premise importante pentru capitalizarea impactului oferit de Anul European al Voluntarismului 2011, pentru crearea unui mediu propice dezvoltării acestui domeniu, creşterii capacităţii organizatorilor activităţilor de voluntariat de a oferi experienţe de voluntariat de calitate şi de a creşte gradul de recunoaştere a voluntariatului şi a valorii sale pentru individ şi societate.  

Datorită diverselor forme existente şi complexităţii sectorului de voluntariat, nu există o abordare uniformă pentru reglementarea activităţii de acest tip. Există state membre ale Uniunii Europene care dispun de un cadru legal adaptat special pentru activităţile de voluntariat, state care nu au un cadru legal în domeniu şi state care-şi dezvoltă în prezent legislaţia specifică
.

De exemplu, unul dintre statele membre ale UE, care are o politică naţională coerentă în domeniul voluntariatului este Germania. În octombrie 2010, Cabinetul Federal a adoptat o Strategie naţională privind voluntariatul
, care reprezintă baza de promovare a voluntariatului şi de dezvoltare a politicilor în domeniu. În Estonia, Guvernul central şi structurile regionale administrative din cadrul Ministerului de Interne sunt principalele instituţii responsabile pentru dezvoltarea activităţilor de voluntariat. În Belgia, Guvernul regional al Flandrei are un plan pe termen mediu pentru îmbunătăţirea cooperării dintre Guvernul flamand şi organizaţiile de voluntari. Polonia nu are o strategie naţională specială pentru voluntariat, dar a dezvoltat o Strategie de sprijin pentru dezvoltarea societăţii civile în perioada 2007-2013.
Problema situaţiilor de urgenţă a devenit tot mai acută în ultimii ani, fiind create unităţi specializate în acest sens. Exemple reprezentative sunt Corpul voluntarilor elveţieni, care cuprinde personal medical competent, experţi în probleme de căutare şi transport a persoanelor accidentate, ce lucrează în cooperare cu Crucea Roşie şi cu ONU sau Forţa de intervenţie umanitară rapidă a Franţei (FAHMIR). Aceasta a fost creată în 1983 şi este o forţă specializată în acţiuni de combatere a catastrofelor produse de agenţi biologici. Are capacitatea de a interveni rapid în orice loc de pe glob şi de adaptare la tipul de misiune impusă de tipul de accident. Este formată din două unităţi de chirurgie, două unităţi cu medici şi asistente medicale, laborator propriu, structură aeriană de transport (avioane, elicoptere). A avut acţiuni de intervenţie în cazul cutremurului de la Skopje şi în cazul operaţiunilor umanitare din Congo. 


Reglementări privind activitatea de voluntariat în unele state membre ale Uniunii Europene

AUSTRIA


Bază legală
- Legea privind promovarea activităţii de voluntariat (2012);

- Legea federală privind înfiinţarea fundaţiilor şi a fondurilor (1974); 
- Legea privind fundaţiile private (1993);

- Legea privind asociaţiile (2002).

Legea privind promovarea activităţii de voluntariat
 reglementează condiţiile de desfăşurare a activităţilor de interes public, modalitatea de sprijinire a acesteia, modul de participare şi promovarea acţiunilor de acest gen. Prin aceasta se urmăreşte creşterea coeziunii între grupuri sociale, generaţii şi culturi, precum şi consolidarea responsabilităţii corporative şi sociale. 

Principalele obiective vizează:


- finanţarea organizaţiilor de voluntariat, la solicitarea acestor structuri, după întocmirea unor rapoarte justificative;


- declararea unui an viitor drept “an al voluntariatului social”;


- înfiinţarea unui Consiliu al Austriei pentru munca voluntară;

  
- crearea unui fond de recunoaştere pentru munca voluntară.

În conformitate cu prevederile Legii privind promovarea activităţii de voluntariat şi a legilor financiare relevante, Ministerul muncii şi protecţiei sociale şi Ministerul economiei, familiei şi tineretului pot dispune acordarea de fonduri pentru proiecte specifice şi măsuri de sensibilizare a activităţii de voluntariat, în special în domeniul social şi al situaţiilor de urgenţă.


Voluntariatul trebuie să se desfăşoare pentru binele oamenilor, într-un context organizaţional bine stabilit, în mod gratuit, din motive predominant sociale şi fără a fi necesară crearea de locuri de muncă în acest domeniu. Atunci când activităţile de voluntariat implică necesitatea formării profesionale, acest lucru trebuie realizat în mod obligatoriu.


Organizaţiile de voluntari, în sensul legii sunt persoane juridice non-profit, publice sau private. Modul de creare a organizaţiilor de voluntari nu se aplică partidelor politice. Aceste organizaţii pot fi finanţate la cerere, numai în conformitate cu prevederile legii, în termen de 6 luni de la finalizarea activităţilor desfăşurate.


Asociaţia - organizaţie cu personalitate juridică - este definită ca uniunea voluntară a minimum 2 persoane, organizată pe bază de statut, care nu s-a înfiinţat temporar şi care serveşte unui anumit scop comun, altul decât cel de a obţine profit, conform art.1, para.1 din Legea privind asociaţiile. Majoritatea organizaţiilor nonprofit sunt constituite în asociaţii, peste 95% din numărul total al organizaţiilor nonprofit.

Cooperativele şi companiile private cu răspundere limitată


Prevederile referitoare la înfiinţarea cooperativelor sau a companiilor cu răspundere limitată sunt de strictă aplicabilitate, făcând trimitere la necesitatea existenţei unui capital iniţial; legalizarea de către notar a statutului; declaraţia notarială privind identitatea fondatorilor şi a tuturor viitorilor acţionari; transferul acţiunilor acestora prin act notarial, etc.


Regimul juridic al fundaţiilor este reglementat de Legea federală din 1974 privind înfiinţarea fundaţiilor şi a fondurilor. Fundaţiile private sunt guvernate de Legea din 1993 privind fundaţiile private.


Fundaţiile, definite ca entităţi cu personalitate juridică, sunt înfiinţate pentru desfăşurarea unor activităţi caritabile sau pentru binele general. Fundaţiile private sunt entităţi juridice, în care fondatorii au transferat anumite bunuri în vederea atingerii unor scopuri precise.


Tipuri de fundaţii: fundaţii federale şi fundaţii de land; fundaţii religioase; fundaţii private; fonduri.


Înfiinţarea unei fundaţii se face pe baza autorizaţiei emise de tribunalul civil competent teritorial, la cererea fondatorului. Pentru obţinerea autorizaţiei, fondatorul trebuie să depună de o declaraţie conţinând informaţii privind: dorinţa fondatorului de a înfiinţa fundaţia; sediul viitoarei fundaţii; activele transferate de fondator; scopul fundaţiei (interes general sau caritabil); propunerea pentru funcţia de curator. 

Fundaţiile se înregistrează în Registrul fundaţiilor. Acestea pot presta orice fel de activităţi, inclusiv activităţi voluntare. Fundaţiile se bucură de un regim fiscal caracterizat de multe scutiri, deduceri şi alte avantaje financiare.

BELGIA 

Bază legală


- Legea privind drepturile voluntarilor (2005);

- Decretul Regal privind crearea unui Consiliu superior al voluntarilor (2002);

- Legea privind instituirea Serviciului voluntar de utilitate colectivă (2007).
Potrivit prevederilor Legii privind drepturile voluntarilor, acţiunile de voluntariat reprezintă acele activităţi
:
• care se exercită fără retribuţie şi fără obligaţii din partea terţilor;
• care se exercită în beneficiul uneia sau mai multor persoane, altele decât cele care exercită activitatea;

• care se exercită printr-o organizaţie, alta decât cadrul familial sau privat al celui care exercită activitatea,

• care nu se exercită în cadrul unui contract de muncă sau servicii.
Prin voluntar se înţelege orice persoană fizică care exercită o activitate dintre cele enumerate mai sus. Conform legii, prin organizaţie se înţelege orice asociaţie legal constituită sau persoană juridică de drept public sau privat, fără scop lucrativ, care apelează la voluntari.
Voluntarul poate primi o indemnizaţie pentru acoperirea cheltuielilor pe care le suportă în realizarea sarcinilor. Voluntarul nu trebuie să justifice cheltuielile, atât timp cât totalul indemnizaţiei percepute nu depăşeşte suma de 24,79 euro/zi sau de 991,57 euro/an.
În conformitate cu prevederile art. 13, o persoană care primeşte indemnizaţia de şomaj poate exercita activitatea de voluntariat, păstrându-şi alocaţia, cu condiţia de a depune în prealabil o declaraţie scrisă la Oficiul naţional de muncă. 
Aceleaşi reglementări se aplică şi persoanelor care au ieşit la pensie anticipat, dar şi lucrătorilor aflaţi în incapacitate de muncă, cu condiţia ca activitatea de voluntariat să fie compatibilă cu starea generală de sănătate a celui în cauză.
Exercitarea voluntariatului şi încasarea indemnizaţiei de voluntar sunt compatibile cu drepturile de sprijin primite de persoanele vârstnice.
Art. 62 din Legea privind alocaţiile familiale pentru lucrătorii salariaţi prevede că, voluntariatul nu este considerat o activitate lucrativă. Indemnizaţiile de voluntar nu sunt considerate un venit, un beneficiu, o remunerare sau o prestaţie socială, atât timp cât voluntariatul nu pierde caracterul neremunerat
. 
Exercitarea activităţii de voluntariat şi perceperea indemnizaţiei de voluntar sunt compatibile cu garantarea drepturilor de asigurare familială.
Consiliul superior al voluntarilor, înfiinţat în anul 2002 prin Decret Regal, pe lângă Ministerul Afacerilor Sociale, are ca principale atribuţii:

· colectarea, sistematizarea şi analizarea informaţiilor privind activitatea de voluntariat şi voluntarul;

· examinarea problemelor specifice cu care se pot confrunta voluntarii;

· avizarea sau elaborarea de propuneri referitoare la activitatea de voluntariat, din propria sa iniţiativă sau a ministerelor competente.
Conform art. 2 din Decret, prin voluntariat se înţelege orice activitate organizată, care este efectuată pe bază de voluntariat, fără retribuţie şi în beneficiul altor persoane.
În anul 2006, respectiv 2008, au fost înfiinţate două structuri: Serviciul voluntar de cooperare pentru dezvoltare şi Serviciul voluntar de utilitate colectivă. Primul are scopul de a permite tinerilor dobândirea unei experienţe într-un anume domeniu în care doresc să activeze în viitor. Pentru a activa în acest serviciu, tinerii trebuie să aibă vârsta de cel puţin 20 de ani, trebuie să urmeze un curs de formare în cadrul Cooperaţiei Tehnice Belgiene şi să treacă o procedură de selecţie. Cel de-al doilea Serviciu oferă tinerilor o modalitate de învăţare a solidarităţii, de a se face utili şi de a se valoriza. Sarcinile ce le revin în serviciul civil sunt doar de ordin civil, dar cuprind şi situaţiile de urgenţă, deşi serviciul funcţionează pe lângă Ministerul apărării.

Cehia

Bază legală

- Legea nr. 198/2002 privind serviciile de voluntariat. 
Legea cu privire la serviciile de voluntariat specifică anumite forme ale activităţii de voluntariat şi precizează condiţiile în care statul ceh sprijină acest tip de acţiune
. 

Prin voluntariat se înţelege activitatea desfăşurată în beneficiul altor persoane, în mod voluntar şi neremunerat. Sunt menţionate următoarele activităţi: 

· asistenţa acordată persoanelor aflate în şomaj, defavorizate sau cu handicap, persoanelor în vârstă, membrilor minorităţilor naţionale, imigranţilor, persoanelor care au ispăşit pedepse privative de libertate, victimelor violenţei domestice, persoanelor dependente de droguri, asistenţa acordată copiilor, tinerilor şi familiilor aflate în dificultate;

· asistenţa în timpul situaţiilor de urgenţă, dezastrelor naturale, de mediu sau umanitare şi protejarea monumentelor culturale;

· asistenţa privind transpunerea în practică a programelor de dezvoltare şi asistenţă în cadrul proiectelor şi programelor derulate de organizaţii internaţionale, inclusiv de organizaţiile neguvernamentale internaţionale.

Responsabilitatea pentru aplicarea legii revine Ministerului de Interne, în cadrul căruia a fost înfiinţat, în anul 2002, un Serviciu de voluntariat. Acest departament asigură acreditarea ONG-urilor şi acordarea sprijinului financiar necesar pentru funcţionarea structurilor respective. 

Conform prevederilor legii, recrutarea voluntarilor trebuie să fie realizată de organizaţii non-profit. Voluntarul poate fi orice persoană fizică cu vârsta de peste 15 ani, dacă îşi desfăşoară activitatea de voluntariat în Cehia, sau de peste 18 ani, dacă îşi desfăşoară activitatea în străinătate. Voluntarii pot fi persoane angajate sau şomeri, liceeni sau studenţi, pensionari, etc, dar nu pot fi cadre militare sau persoane care sunt cuprinse într-un serviciu civil alternativ. 

Numai organizaţiile oficial acreditate de către stat beneficiază de aplicarea prevederilor legii şi de asistenţă financiară. Acreditarea este acordată pentru trei ani şi poate fi reînnoită la cerere. Comisia de acreditare este alcătuită din reprezentanţi ai Ministerului de Externe, ai Ministerului Educaţiei, Tineretului şi Sportului, ai Ministerului de Interne, Ministerului Muncii şi Problemelor Sociale, ai Ministerului Mediului, Sănătăţii, Culturii, Finanţelor şi ai Consiliului guvernamental pentru ONG-uri.

În conformitate cu prevederile legii, prin organizaţie care deleagă voluntari se înţelege orice organizaţie non-profit care selectează, înregistrează, asigură şi pregăteşte voluntarii şi încheie un contract cu aceştia, în vederea derulării activităţilor de voluntariat cu aşa-numita „organizaţie receptoare”. Aceasta încheie un contract cu organizaţia care deleagă voluntari, ce poate fi un ONG, o municipalitate, o şcoală, un spital, etc.
Între voluntar şi organizaţie se încheie un contract al cărui cadru este stabilit prin lege. Înţelegerea trebuie încheiată în scris, în toate cazurile de activitate voluntară care se desfăşoară pe plan internaţional, precum şi în cazul activităţii voluntare desfăşurate în Cehia pe termen lung, mai mare de un an. În cazul activităţilor desfăşurate în Cehia pe termen scurt, acordul poate fi oral sau scris. La încheierea contractului sunt necesare cazierul judiciar, un certificat medical care să ateste starea de sănătate a voluntarului, un certificat care să ateste că voluntarul a fost informat despre posibilele boli contagioase pe care le poate contacta şi despre profilaxia acestora, dacă urmează să-şi desfăşoare activitatea în străinătate.
În conformitate cu legea, statul rambursează o parte din cheltuielile de deplasare, cazare, hrană, pregătire, asistenţă tehnică şi administrativă pentru organizarea activităţii de voluntariat. Ajutorul financiar poate ajunge la 70% din costuri. Voluntarii care hotărăsc să lucreze în străinătate au aceleaşi drepturi şi îndatoriri ca şi voluntarii care activează pe teritoriul Cehiei.

În anul 2007, în Cehia, a fost înfiinţat un sediu al Centrului European pentru Voluntariat
.

CIPRU

Bază legală


- Legea privind Consiliul Pan-cipriot de coordonare a activităţilor de voluntariat (2006).


Ideologia şi strategiile Ciprului în legătură cu activitatea de voluntariat sunt reflectate de Legea privind Consiliul Pan-cipriot de coordonare a activităţilor de voluntariat, care reprezintă o recunoaştere a muncii de voluntariat a asociaţiilor de profil, precum şi valoarea pe care aceasta o aduce în societate.


CROAŢIA


Bază legală


- Legea privind voluntariatul (2007).

Potrivit legii, voluntariatul este o investiţie personală voluntară de timp, efort, cunoştinţe şi abilităţi pentru a efectua servicii sau activităţi în beneficiul altei persoane sau a publicului larg, fără existenţa unor condiţii de plată sau compensaţii financiare. Voluntariatul se realizează fără un beneficiu material, cu excepţia cazului în care legea prevede altfel
. 


Întreaga filosofie a activităţii de voluntariat din Croaţia are la bază conceptul de filantropie. Definiţia modernă a filantropiei implică organizarea unor persoane active sau a unor grupuri, care lucrează în folosul comunităţii. Filantropia se manifestă prin donarea de bani şi alte bunuri materiale, dar şi prin investirea în comunitate, într-un mod deliberat şi organizat prin fundaţii, instituţii sau alte forme de organizaţii non-profit, sub diferite forme de angajament voluntar. 

Legea reglementează conceptele de bază legate de voluntariat, principiile şi condiţiile de desfăşurare a activităţii de voluntariat, drepturile şi obligaţiile voluntarilor, termenii contractului de voluntariat, Codul Etic, eliberarea certificatului de voluntar, premiile naţionale care se pot acorda pentru activitatea de voluntariat, etc.


În sensul legii, nu se consideră activităţi de voluntariat:


- efectuarea în mod voluntar de servicii sau activităţi care contravin Constituţiei, cadrului legal adoptat de Croaţia sau obligaţiilor internaţionale asumate;

- furnizarea de servicii sau activităţi care nu sunt reglementate de Codul muncii;


- activitatea desfăşurată la locul de muncă;


- formarea profesională;


- furnizarea de servicii sau activităţi, pe care una dintre părţi este obligată să le furnizeze celeilalte părţi ca urmare a unui contract, altul decât cel de voluntariat;


- furnizarea de servicii sau activităţi pe care o persoană trebuie să le ofere altei persoane pe baza legilor sau regulamentelor;

- executarea de obligaţii speciale conform hotărârilor judecătoreşti;


- furnizarea de servicii sau activităţi care sunt comune în familie sau în relaţiile de prietenie.

Organizatorul activităţii de voluntariat poate fi orice persoană juridică înregistrată în conformitate cu Legea asociaţiilor, a Legii privind fundaţiile şi Dreptul muncii. Organizatorul de voluntariat poate fi o comunitate religioasă, o instituţie publică, asociaţii de turism şi alte entităţi non-profit. Organele de stat, cele regionale, de auto-guvernare locală şi teritorială pot fi organizatori voluntari, în conformitate cu prevederile legii.


Vârsta minimă pentru desfăşurarea activităţilor de voluntariat este de 15 ani. Voluntarii minori nu pot fi încadraţi în:

- activităţi desfăşurate în afara graniţelor ţării, fără acordul unui consultant juridic şi neînsoţit de organizatori voluntari; 
- activităţi pe termen lung; 
- activităţi asociate cu efort fizic intens sau de risc care pune în pericol sau ar putea pune în pericol viaţa, sănătatea, morala, dezvoltarea sau îndeplinirea obligaţiilor şcolare.

Voluntarii pot, sub rezerva îndeplinirii obligaţiilor asumate, să primească o serie de prime sau beneficii. Nu sunt luate în calcul compensaţiile materiale acordate în următoarele situaţii:


- plata hainelor de lucru, accesoriilor şi articolelor necesare pentru protecţia personală în desfăşurarea activităţii de voluntariat;

- compensaţiile acordate pentru călătorie, cazare şi masă; 

- costurile necesare pentru produsele alimentare şi îngrijirea animalelor deţinute de voluntari;

- compensaţiile necesare plăţii serviciilor medicale şi vaccinurilor primite în scopul efectuării activităţii de voluntariat;

- compensarea financiară pentru costurile legate de educaţie în afara sistemului şcolar, impusă de deplasare;

- compensarea primelor de asigurare voluntară pentru accidente, vătămare corporală, boală profesională sau deces;


- compensarea sumelor achitate pentru poliţa de asigurare de răspundere civilă pentru daunele cauzate de organizator unei terţe părţi;

- acordarea de reduceri pentru călătorie, cu condiţia ca suma să nu depăşească indemnizaţia achitată funcţionarilor publici;

- fondurile plătite în scopul rambursării costurilor de obţinere a documentelor necesare şi plăţii taxelor specifice pentru a putea desfăşura activitatea de voluntariat;

- compensaţiile financiare pentru alte costuri suportate în legătură cu prestarea activităţii de voluntariat;

- sumele în numerar plătite de stat pentru activităţile de voluntariat.


DANEMARCA


Bază legală

- Legea privind fundaţiile şi anumite categorii de asociaţii (1984);

- Legea privind serviciile de salvare (2003). 

Activitatea de voluntariat este activitatea/acţiunea efectuată de către un voluntar
. Voluntariatul reprezintă activităţi care sunt:

• voluntare, realizate în mod liber, fără constrângere fizică sau juridică sau sub presiune financiară, fără a exista vreo ameninţare cu aplicarea de sancţiuni financiare sau civile;

• neremunerate, acest lucru neexcluzând rambursarea cheltuielilor suportate în timpul desfăşurării activităţilor, cum ar fi cheltuielile de deplasare, hrană şi comunicaţii telefonice. De asemenea, în activitatea de voluntariat nu se ia în calcul faptul că voluntarul primeşte o sumă simbolică pentru munca prestată;
• efectuate în alte scopuri decât în folosul familiei sau propriilor rude, de exemplu activitatea domestică;
•  realizate în folosul altor persoane decât voluntarul;

• organizate formal, în principiu, într-o asociaţie. Acest lucru nu este obligatoriu prin lege, dar actele spontane şi ajutoarele oferite unor terţi nu sunt considerate, în mod oficial, muncă de voluntariat.

Un voluntar este o persoană care se angajează într-o activitate de voluntariat în baza criteriilor menţionate mai sus.


Regimul juridic aplicabil organizaţiilor fără scop lucrativ - reglementat de Legea privind fundaţiile şi anumite categorii de asociaţii - este diferit după cum este vorba despre o fundaţie sau asociaţie.

Legea, care conţine prevederi referitoare la înfiinţarea şi organizarea fundaţiilor şi a anumitor asociaţii (sindicate şi asociaţii cu caracter economic), nu prevede condiţii speciale pentru constituirea unei asociaţii fără scop lucrativ. Regula cea mai importantă constă în elaborarea documentelor de constituire şi a statutelor. Asociaţia se constituie prin contract şi, din momentul constituirii, dobândeşte personalitate juridică independentă.

Nu există nici o regulă specială de organizare internă a asociaţiei. Adunarea generală dispune de autoritate supremă în ce priveşte organizarea asociaţiei. De regulă, asociaţia este condusă de către consiliul de administraţie.


În ceea ce priveşte resursele financiare, asociaţiile voluntare, fără scop lucrativ, pot primi subvenţii publice alocate de guvernul central şi guvernele municipale, o parte a acestora fiind alocată de Loteria Naţională.


Potrivit prevederilor legale
, pentru situaţiile de urgenţă au fost create unităţi mecanizate capabile să realizeze operaţiuni de căutare-salvare la sute de kilometri distanţă de bazele lor. Personalul acestor structuri este alcătuit din persoane care îndeplinesc un serviciu pe o perioadă de 10 luni, devenind cadre ale Serviciului de protecţie civilă. Aceştia îndeplinesc acţiuni de căutare-salvare, de curăţare a teritoriilor în urma dezastrelor naturale sau a accidentelor, de stingere a incendiilor, precum şi servicii medicale. Personalul unităţilor mobile este instruit să participe de la acţiuni clasice de acordare a primului ajutor, până la intervenţii în caz de accident nuclear. După încheierea serviciului activ, fiecare persoană care a fost recrutată rămâne subiect de mobilizare în unitatea mobilă unde a fost formată, participând la exerciţii periodice sau la rezolvarea unor situaţii de urgenţă. Unităţile mobile daneze reprezintă unul dintre cele mai originale şi eficiente structuri de protecţie civilă din Europa.


Structurile municipale SAR intră sub autoritatea consiliilor municipale. Municipalităţile care coordonează operaţiunile de salvare au o comisie de control, aflată în subordinea comisiei consiliului municipal. Ministerul de Interne poate decide dacă municipalităţile sunt în măsură să desfăşoare acţiuni de salvare în situaţii de urgenţă sau este nevoie de sprijinul altor structuri în situaţii deosebite. Ministerul de Interne stabileşte regulile de acţiune şi distribuţia cheltuielilor între guvern şi municipalităţi. Consiliile municipale pot încheia acorduri între ele, cu alte organizaţii private de salvare sau alte persoane, pentru a-şi duce la îndeplinire sarcinile impuse de tipul misiunii de salvare. Acest acord trebuie să fie vizat de Agenţia pentru Managementul Situaţiilor de Urgenţă.

În situaţie de pace, operaţiunile extinse în situaţii de urgenţă vor fi conduse de o singură persoană desemnată, care va coordona toate măsurile necesare pentru avertizarea, evacuarea şi salvarea populaţiei. Ministerul de Interne sau consiliul municipal poate solicita sprijinul altei municipalităţi pentru desfăşurarea unei operaţiuni de salvare. Ministerul de Interne va stabili modalităţile prin care se asigură finanţarea acestor acţiuni. 


În misiunile de salvare se pot folosi mijloace de transport, utilaje şi echipamente aparţinând organizaţiilor publice sau persoanelor fizice. Acestea vor fi despăgubite de municipalitate, în cazul deteriorării echipamentelor. În anumite circumstanţe, în cazul operaţiunilor de salvare poate fi încălcată proprietatea privată pentru îndeplinirea operaţiunii. Orice pagubă produsă unei proprietăţi private în timpul unei operaţiuni de salvare va fi despăgubită din fondurile municipalităţii. Planificarea şi coordonarea misiunilor de salvare este realizată de Ministerul de Interne, consiliile municipale fiind responsabile de punerea în aplicare a planurilor. Ministerele pot solicita autorităţilor publice şi private, întreprinderilor şi instituţiilor să acorde asistenţă în planificarea şi implementarea sarcinilor privind acţiunile de căutare-salvare.

Ministerul de resort poate solicita firmelor sau instituţiilor publice şi private din sfera proprie de activitate să ia măsurile necesare pentru a putea oferi mărfurile şi serviciile necesare pentru rezovarea sarcinilor specifice unor operaţiuni de protecţie civilă. Potrivit reglementărilor, firmele şi instituţiile vor primi compensaţii financiare din partea Guvernului pentru activitatea prestată. Compensaţiile pentru pierderi vor fi stabilite de comun acord cu Ministerul de Interne. În situaţii de criză se va ţine seama de prevederile legii concurenţei, o firmă neputând fi pusă într-o situaţie privilegiată faţă de alta.

Toate structurile statului, inclusiv Agenţia pentru Management în Situaţii de Urgenţă vor oferi informaţii privind măsurile impuse de operaţiunile de salvare. Companiile de telecomunicaţii vor sprijini aceste demersuri în colaborare cu Ministerul Comunicaţiilor.

ESTONIA


Bază legală

- Legea privind serviciul de probaţiune (2012).
Voluntariatul reprezintă angajamentul de timp, energie sau aptitudini ale unei persoane, oferite din voinţa sa liberă, fără o plată. Voluntarii desfăşoară activităţi în beneficiul public şi în beneficiul societăţii, ajutorul acordat unui membru al familiei nefiind considerat voluntariat
.

O definiţie legală pentru voluntariat există numai în Legea privind serviciul de probaţiune
. Acesta prevede că voluntarul este persoana care îndeplineşte supravegheat anumite activităţi în cadrul serviciului de probaţiune, în timpul său liber, fără a primi remuneraţie.


FINLANDA


Bază legală 
- Legea nr. 503/1989 privind asociaţiile.
Condiţii ce trebuie îndeplinite pentru a desfăşura activităţi de voluntariat
:

•  vârsta cuprinsă între 18-30 de ani pentru programele de lucru de voluntariat; posibilele excepţii pot fi negociate cu organizatorii;

•  nu există cerinţe legate de nivelul studiilor;

• persoanele solicitante trebuie să fie interesate de stilul de viaţă şi cultura finlandeză;

•  trebuie să existe motivaţia de a deveni voluntar pe termen lung, nu turist sau imigrant;

•  dorinţa de a face munca de voluntariat în mod regulat;

•  capacitate de adaptare în grup;

•  dorinţa de a învăţa limba finlandeză, pentru cetăţenii străini;

•  atitudinea pozitivă şi deschisă faţă de stilul de viaţă al culturilor noi şi diferite;
• acceptarea Acordului Tri-Party, care cuprinde normele şi reglementările programelor de voluntariat în Finlanda. 


Legea privind asociaţiile nu se aplică pentru înfiinţarea unei firme care are ca scop obţinerea unui profit sau al unui beneficiu financiar direct pentru un membru sau ale cărei scopuri sau activităţi sunt, în primul rând, financiare.

Potrivit art. 7 al legii, la înfiinţarea firmei trebuie prezentată Carta şi Regulamentul asociaţiei. Carta trebuie semnată de 3 sau mai multe persoane care se asociază. O persoană fizică fondatoare trebuie să aibă vârsta de minimum 15 ani.


Modalităţile de finanţare variază considerabil. Există diferenţe între organizaţiile locale şi federaţiile naţionale. Unele organizaţii şi federaţii funcţionează practic fără subvenţii publice, altele beneficiază de un sprijin substanţial, în special structurile care au ca obiect de activitate voluntariatul în domeniul social şi al situaţiilor de urgenţă. Cea mai mare parte a fondurilor publice este alocată organizaţiilor din sectorul social şi al sănătăţii.


La nivelul federaţiei asociaţiilor, finanţarea din partea statului se ridică, în medie, la 30-40%. Principalul sprijin este acordat de Loteria Naţională şi de Asociaţia jocurilor mecanice.  

FRANŢA


Bază legală 

- Codul serviciului naţional (1997); 
- Legea nr. 242/2000 referitoare la voluntariatul civil;
- Decretul nr. 1159/2000 referitor la aplicarea dispoziţiilor Codului serviciului naţional privind voluntariatul;

- Legea nr. 586/2006 privind voluntariatul asociativ şi angajamentul educativ;
- Legea nr. 159/2005 privind contractul de voluntariat de solidaritate internaţională;
- Legea nr. 241/2010 privind reglementarea serviciului civic
.
În Codul serviciului naţional
 se precizează că voluntariatul face parte din cadrul serviciului naţional (art. L 111-3), întrucât aduce un aport personal şi temporar comunităţii naţionale, în cadrul unei misiuni de interes general, fiind capabil a dezvolta solidaritatea şi sentimentul apartenenţei la naţiune. 
În Cod se mai menţionează că voluntariatul se desfăşoară în trei domenii de activitate, strâns legate de serviciul naţional: 
- apărare, securitate şi prevenţie; 
- coeziune socială şi solidaritate; 
- cooperare internaţională şi ajutor umanitar.
În teritoriile din afara Franţei se desfăşoară o formă particulară de voluntariat pentru coeziune socială şi solidaritate, numit voluntariatul de sprijin tehnic. 
În secţiunea I sunt menţionate principiile voluntariatului civil, în cadrul căruia, tinerii cu vârsta între 18-28 ani pot solicita să îndeplinească un anume serviciu civil,  care sunt definite prin Decrete ale Consiliului de Stat. Conform prevederilor Codului, angajamentul în cadrul voluntariatului civil poate dura între 6-24 luni şi se poate desfăşura în domeniile prevenirii, securităţii şi apărării civile, în misiunile de protecţie a persoanelor, bunurilor şi mediului.

În domeniul coeziunii sociale şi al solidarităţii, voluntarii participă la misiuni de interes general legate de dezvoltarea economică, ştiinţifică, administrativă, sanitară, socială, educativă şi culturală. 
În cadrul cooperării internaţionale, voluntarii participă la acţiuni desfăşurate de Franţa în străinătate, în special acţiuni culturale şi de protecţie a mediului, acţiuni ştiinţifice, economice sau umanitare. În această categorie sunt incluse, de asemenea, acţiunile de susţinere a democraţiei şi drepturilor omului. 
Legea nr. 242/2000 referitoare la voluntariatul civil instituie principiile voluntariatului civil, care se regăsesc şi în prevederile art. L 111-2 din Codul serviciului naţional. Conform legii, cetăţenii francezi de ambele sexe, în vârstă de peste 18 ani, pot solicita îndeplinirea unui serviciu civil voluntar, dacă îndeplinesc condiţiile stabilite prin decret al Consiliului de Stat pentru fiecare formă de voluntariat (art. 2). Acest tip de voluntariat se desfăşoară pe o perioadă cuprinsă între 6 şi 24 de luni, contractul putând fi întrerupt în caz de forţă majoră, în caz de greşeală gravă, în caz de încălcare a clauzelor contractului sau pe motiv de boală, maternitate etc. În lege sunt menţionate drepturile şi obligaţiile generale ale voluntarului civil (art. 10), precum şi condiţiile de acordare a indemnizaţiilor.
Decretul nr. 1159/2000 din 30 noiembrie 2000 referitor la aplicarea dispoziţiilor Codului serviciului naţional privind voluntariatul,
 cu modificările ulterioare, precizează că voluntariatul civil se poate efectua:

· în domeniul prevenirii, securităţii şi apărării civile, în colectivităţile teritoriale şi în instituţiile publice ce folosesc pompieri voluntari, precum şi în serviciile de apărare civilă şi de protecţie a mediului;

· în domeniul coeziunii sociale şi solidarităţii, unde voluntariatul se poate desfăşura în colectivităţile teritoriale şi instituţiile publice, în grupurile de interes public de pe lângă companii private cu scop nelucrativ, precum şi în unele servicii ale statului;
· în domeniul cooperării internaţionale şi de ajutor umanitar, unde voluntariatul se poate desfăşura în serviciile statului din străinătate, în instituţiile şcolare sau culturale franceze din străinătate, în cadrul organizaţiilor internaţionale, neguvernamentale, în reprezentanţele din străinătate ale firmelor franceze sau în organismele străine angajate în cooperare cu Franţa sau cu o colectivitate teritorială franceză (art.1).
În lege se precizează că fiecare minister, în limitele de competenţă, va fixa, prin hotărâri specifice, lista activităţilor în care se poate efectua voluntariatul civil (art. 2). Conform legii, se va întocmi un dosar în care trebuie menţionate: tipul de activitate; natura  juridică şi statutul organizaţiei; numărul voluntarilor civili ce ar putea fi primiţi; natura activităţilor ce le vor fi încredinţate; capacitatea de a asigura condiţii pentru aceste activităţi; situaţia financiară; condiţiile de asigurare a protecţiei sociale şi contribuţia complementară; drepturile şi îndatoririle de bază. 
Art. 7 precizează situaţiile în care o persoană nu poate exercita activităţi de voluntariat civil (condamnări, starea de sănătate etc). Voluntarul civil trebuie să fie format din punct de vedere profesional de către organul angajator pentru exercitarea activităţii respective şi trebuie să fie tratat medical corespunzător, în cazul în care acţiunile se desfăşoară în străinătate. 
De asemenea, legea precizează şi modalităţile de acordare a indemnizaţiilor. Nivelul acestora este fixat prin hotărâri ale ministerelor competente. Voluntarul civil are dreptul de a primi sumele necesare deplasărilor în interes de serviciu şi cheltuielilor aferente (art. 22). Art. 23 al Capitolului V se referă la acordarea  concediilor pentru boală, maternitate sau adopţie (după efectuarea serviciului minim 6 luni consecutiv). Legea conţine şi precizări referitoare la condiţiile încetării contractului înainte de termen.

Legea 586/2006 referitoare la voluntariatul asociativ şi angajamentul educativ prevede că orice asociaţie sau fundaţie, recunoscută ca fiind de utilitate publică, poate încheia un contract de voluntariat cu o persoană fizică (art. 1). Asociaţiile şi fundaţiile trebuie să fie recunoscute şi agreate de stat, de către ministrul de resort sau de către o autoritate administrativă competentă. Acestea trebuie să justifice motivele pentru care doresc să desfăşoare activităţi de voluntariat şi condiţiile pe care le pun la dispoziţie voluntarilor (art. 15)
.
Conform legii, contractul scris stabileşte condiţiile colaborării dezinteresate pe termen limitat, între organismul agreat şi persoana care desfăşoară activitatea de voluntariat. Contractul are ca obiect îndeplinirea unei misiuni de interes general, cu caracter filantropic, educativ, ştiinţific, social, umanitar, sportiv, familial, cultural sau care pune în valoare patrimoniul artistic.
Contractul de voluntariat poate fi încheiat numai cu persoanele care au întrerupt un alt contract de muncă, cu cel puţin şase luni în urmă.
Persoana cu care se încheie contractul trebuie să aibă naţionalitate franceză sau cea a unui stat membru al Uniunii Europene sau al Acordului privind Spaţiul Economic European sau care are drept de rezidenţă continuă în Franţa, de cel puţin un an. Persoana respectivă trebuie să aibă vârsta de peste 16 ani. Pentru persoanele cu vârsta între 16 - 18 ani, este nevoie de o autorizaţie parentală şi de  vizita medicală. Dacă persoana ce desfăşoară activitate de voluntariat este un salariat de drept privat, el va demisiona, dacă urmează să desfăşoare o activitate în mod continuu, pe o perioadă de cel puţin un an (art. 4).

Contractul menţionează modul de colaborare între organisme şi persoana ce desfăşoară activitatea de voluntariat (locul, perioada de timp, etc.). Contractul de voluntariat se poate întinde pe o perioadă de maxim 2 ani, iar durata cumulată a misiunilor nu poate depăşi 3 ani. Voluntarul care a activat minimum 6 luni poate beneficia de concediu (două zile pentru o lună de misiune).

Prin contract se prevăd condiţiile de acordare a unei indemnizaţii al cărui nivel maxim se stabileşte prin decret. Indemnizaţia nu are caracterul unui salariu sau al unei remuneraţii, nu este supusă impozitării şi nu sunt percepute cotizaţii şi contribuţii sociale. Voluntarii pot primi şi prestaţiile necesare subzistenţei lor, procurării echipamentului şi cazării. Aceste prestaţii trebuie să fie proporţionale cu misiunile încredinţate (art. 9).

Art. 13 al legii precizează că voluntarii sunt, în mod obligatoriu, afiliaţi la un sistem general de asigurări sociale (acoperind riscul de boală, maternitate, invaliditate, deces, accident de muncă, boală profesională etc.), menţionate în  Codului securităţii sociale (art. 14).
Conform legii, competenţele dobândite în timpul desfăşurării activităţii de voluntariat, aflate în raport direct cu competenţele atestate printr-o diplomă, titlu profesional sau certificat de calificare, vor fi luate în considerare, cu titlu de validare a acestor achiziţii, în condiţiile prevăzute de articolele L 335-5 şi L 335-6 ale Codului educaţiei. În acest scop, organismul agreat va elibera persoanei, la îndeplinirea misiunii, un atestat, menţionând activităţile desfăşurate prin contract (art. 5).

În Titlul II al legii, se face referire la angajamentul educativ al persoanelor care activează ca asistenţi maternali, educatori şi personal pedagogic, angajaţi ocazional în instituţii de primire a minorilor; ca animatori, ca directori ai unor centre de vacanţă şi de petrecere a timpului liber etc. În aceste situaţii, în contractul de angajament educativ va fi prevăzut nivelul indemnizaţiei, nivelul minim pe zi fiind stabilit prin decret. 

Asociaţiile care angajează voluntari pot beneficia şi de subvenţii acordate de stat sau de colectivităţile teritoriale din Fondul de cooperare pentru tineret şi educaţie  populară. Asociaţiile care au un buget anual superior sumei de 150.000 euro şi care beneficiază de subvenţii mai mari de 50.000 euro trebuie să publice anual nivelul cheltuielilor (potrivit prevederilor Decretului nr. 887/2006 din 17 iulie 2006).

Legea referitoare la voluntariatul asociativ a fost însoţită de numeroase decrete de aplicare, precum Decretul nr. 1205/2006 din 29 septembrie 2006, care precizează obligativitatea încheierii unui acord între asociaţii şi prefectură, în care să fie menţionate numărul de voluntari, modul de acordare a avizului şi necesitatea motivării neacordării sau retragerii acestuia. 
Legea nr. 159/2005 referitoare la contractul de voluntariat de solidaritate internaţională
 prevede că orice asociaţie care doreşte să solicite voluntari în acest domeniu trebuie să fie agreată de Ministerul Afacerilor Externe şi să aibă avizul  Comisiei privind voluntariatul de solidaritate internaţională (art. 9).
Conform art. 1, asociaţiile pot încheia un contract scris de voluntariat de solidaritate internaţională cu o persoană majoră, prin care se pun bazele unei colaborări dezinteresate între asociaţie şi voluntar, pe o durată limitată de timp. Acest contract, în afara oricărei activităţi profesionale, are ca obiect îndeplinirea unei misiuni de interes general în străinătate, în domeniile cooperării pentru dezvoltare sau ale acţiunilor umanitare.
Competenţele dobândite în această activitate de voluntariat care sunt legate direct de obiectul unei diplome, de un titlu profesional sau de un certificat de calificare sunt luate în considerare şi validate, în condiţiile prevăzute de articolele L 335-5 şi L 335-6 ale Codului educaţiei. La sfârşitul misiunii, asociaţia eliberează un atestat de îndeplinire a misiunii de voluntariat de solidaritate internaţională (art. 3).  Contractul scris trebuie să menţioneze condiţiile în care voluntarul îşi va îndeplini misiunea pentru o durată de maximum 2 ani, durata cumulată neputând depăşi 6 ani (art. 4).

Asociaţiile vor asigura formarea voluntarilor înaintea plecării lor în misiune, vor acoperi cheltuielile de călătorie şi vor sprijini reintegrarea profesională a voluntarilor după întoarcerea lor din misiune (art. 4). Conform art. 5, asociaţia va afilia voluntarul la un sistem de securitate socială asemănător sistemului general de securitate socială, menit a asigura riscul de boală, maternitate, invaliditate, deces, bătrâneţe, accident de muncă, boli profesionale, repatriere, etc. Conform legii, voluntarul va beneficia de un concediu de minimum două zile la o lună de misiune, după îndeplinirea unei misiuni de cel puţin şase luni. Voluntarul beneficiază de concedii de boală, maternitate, paternitate şi de adopţie prevăzute de Codul muncii şi de Codul securităţii sociale, iar pe perioada concediilor, voluntarul primeşte integral indemnizaţia lunară.

Conform art. 7 al legii, voluntarul are dreptul la o indemnizaţie care să îi permită o viaţă decentă. Această indemnizaţie nu are valoare de salariu sau remuneraţie şi nu este supusă impozitului pe venit, nici cotizaţiilor şi contribuţiilor sociale. Nivelul indemnizaţiilor şi condiţiile vărsării lor sunt stipulate în contractul scris. Nivelul minim şi cel maxim al indemnizaţiei sunt fixate prin decizia Ministerului Afacerilor Externe, cu avizul Comisiei privind voluntariatul de solidaritate internaţională, ţinând cont de condiţiile existente în statul unde se desfăşoară misiunea.
Conform evaluărilor efectuate la nivel parlamentar
, legile în vigoare, în special Legea nr. 396/2006, nu au reuşit să realizeze recrutarea mai multor tineri în activităţile de voluntariat, procedurile de recrutare şi de activitate rămânând complexe şi dificile. Aceste dificultăţi au făcut necesară realizarea unei reforme a serviciului civic din Franţa, menite a reuni principalele dispozitive de voluntariat sub un statut omogen, pentru a fi mai clar, mai vizibil şi mai atractiv. Reforma a mai vizat raţionalizarea funcţionării administrative şi tehnice a voluntariatului, valorizarea efectului serviciului civic asupra evoluţiei tinerilor. Studiul realizat de Senatul francez reamintea că ideea instituirii unui serviciu civic de angajare în slujba colectivităţii naţionale a fost lansată la începutul anului 2000. Ea a urmărit reintroducerea noţiunii de angajament cetăţenesc în sistemul de valori al tinerilor, consideraţi ca mult prea individualişti în afara solidarităţii şi coeziunii naţionale. După desfiinţarea serviciului militar obligatoriu din anul 1997, activitatea de învăţare a vieţii în comunitate, de respectare a autorităţii şi solidarităţii naţionale, a rămas suspendată, lăsând neocupat un spaţiu fundamental din viaţa tinerilor (perioada 20-25 ani). 
Mişcările sociale violente ale tinerilor, care au început din anul 2005, au repus în discuţie cu acuitate problema integrării sociale a tinerilor francezi, fiind scoasă în evidenţă necesitatea adoptării unui cadru juridic reînnoit, menit a unifica principalele activităţi de voluntariat în misiuni de interes general în cadrul unei instituţii, persoane juridice de drept public sau al unui organism cu scop nelucrativ. Raportul realizat de Adunarea Naţională a Parlamentului francez
 menţiona că din iulie 2009, voluntarul a beneficiat de o indemnizaţie de 670,75 euro, de o asigurare socială şi alte facilităţi (bani de hrană, adăpost).

În urma acestor analize a adoptată Legea nr. 241/2010 referitoare la serviciul civic
. Legea a precizat condiţiile de efectuare a voluntariatului prin intrarea sub un tutorat civic, cu timp complet sau în completarea unei activităţi profesionale sau de studii. Legea prevede evaluarea şi validarea experienţei dobândite prin activitatea de voluntariat şi înscrierea ei în cursurile instituţiilor de învăţământ superior. Statul va elibera voluntarilor la sfârşitul misiunii, un atestat al angajamentului său civic.

Susţinerea financiară a statului pentru recrutarea voluntarilor va fi acordată în mod uniform tuturor asociaţiilor. Organismul de găzduire a voluntarilor va dispune de proceduri simplificate de acordare a unui ajutor de stat pentru voluntari. Obiectivul noului serviciu public va fi acela de a recruta 10% din fiecare categorie de vârstă (aproximativ 70.000 tineri cu vârste peste 16 ani), cu un efort bugetar de 40 milioane euro. 

Definirea naturii juridice a contractului în serviciul civic a fost o preocupare importantă, încercându-se definirea unui contract specific, diferit de un contract de muncă (art. L 120-6). Legea a definit diferite misiuni de interes general, cu caracter filantropic, educativ, de protecţie a mediului, ştiinţific, social, umanitar, sportiv, familial sau cultural. În contract trebuie prevăzute modul de executare a misiunii, concediul anual de odihnă, condiţiile de încetare a angajamentului, atestarea (art. L 120-18). Contractul (art. L 120-31) va preciza motivele solicitării intrării în activitatea de voluntariat, natura misiunilor încredinţate, vârsta persoanei, date referitoare la asigurarea condiţiilor de desfăşurare a activităţii. Durata serviciului civil variază de la 6 luni la 24 luni, iar timpul de activitate este plafonat la 48 ore în 6 zile pe săptămână. Articolele L 120-19 şi L 120-25 se referă la indemnizaţiile şi prestaţiile financiare acordate, plata asigurărilor, etc., toate fiind stabilite prin Decret.

Serviciul voluntar în Franţa a fost gestionat de Agenţia Naţională pentru coeziune socială şi egalitatea şanselor, iar Institutul Naţional al tineretului şi educaţiei populare (INJEP) se va ocupa în viitor de Serviciul voluntar european.


Directoratul pentru Operaţiuni de Urgenţă (DDSC) colaborează cu oficiali ai statului care au atribuţii în domeniul apărării şi securităţii, având acces la informaţiile oferite de Sistemul Naţional de Securitate. DDSC cuprinde 2.470 de angajaţi, specializaţi pe domenii de lucru, ce coordonează activitatea a peste 240.000 de persoane care lucrează în sistemul de căutare-salvare, în special pompieri şi voluntari. Indiferent de natura situaţiei apărute, grupele de lucru se află în subordinea Prefectului.


Directorul DDSC coordonează Departamentul în privinţa următoarelor aspecte: 


- pregătirea, coordonarea şi implementarea măsurilor de apărare civilă, protecţia populaţiei, prevenirea situaţiilor periculoase şi planificarea măsurilor care trebuie luate în cazuri de urgenţă;


- acţiuni de urgenţă pentru asigurarea securităţii persoanelor şi bunurilor în perioadă de criză;


- repartizarea resurselor necesare intervenţiilor;


- promovarea informaţiilor privind securitatea civilă şi antrenarea serviciilor de pompieri.


Inspectoratul pentru Operaţiuni de Urgenţă asigură inspecţia tuturor departamentelor, verificând dacă activitatea acestora este în spiritul legii şi al reglementărilor existente. Poate propune măsuri specifice de creştere a eficienţei, în ceea ce priveşte organizarea, antrenarea, echiparea şi utilizarea resurselor. Este format din 5 subdiviziuni, cu atribuţii specifice:


- Misiunea pentru Relaţii Internaţionale, care centralizează date privind acţiunile internaţionale realizate în domeniul SAR;


- Subdiviziunea pentru Administraţie şi Modernizare, care asigură politica de management şi are atribuţii în ceea ce priveşte politica de personal. Asigură recrutarea personalului necesar departamentelor de securitate civilă. Are ca atribuţii stabilirea bugetului Directoratului pentru Operaţiuni de Urgenţă şi funcţionarea Centrului de Documentare;


- Subdiviziunea pentru Prevenirea Pericolelor şi Apărare Civilă, care  realizează studiile de cercetare în domeniu. Participă la acţiuni de prevenire şi întomeşte reglementările pentru pregătirea operaţiunilor. De asemenea, defineşte politica şi cadrul de acţiune pentru toate tipurile de operaţiuni de urgenţă; 


- Subdiviziunea pentru Pompieri, care realizează informările necesare pentru situaţii de stingere a incendiilor. Asigură managementul serviciilor de pompieri şi coordonează pregătirea personalului care lucrează în domeniu. Funcţionează ca o interfaţă între industria autohtonă de produse de profil şi piaţa externă, realizând achiziţionarea de produse necesare desfăşurării activităţii; 


- Subdiviziunea de Cooperare Militaro-civilă privind Serviciile de Urgenţă, care are atribuţii privind coordonarea acţiunilor referitoare la stingerea incendiilor, fiind o structură care se ocupă, în special, de protecţia mediului. Are în subordine Centrul Interministerial Operaţional de Criză (COGIC). Conlucrează cu Directoratul General al Poliţiei Naţionale şi cu cel al Jandarmeriei pentru desfăşurarea de operaţiuni de urgenţă, la care participă atât civili, cât şi militari, atunci când situaţia o impune. Asigură implementarea măsurilor pentru combaterea ameninţărilor nucleare, radiologice, biologice şi chimice. Participă la managementul acţiunilor de alertare, transmitere de date şi informări operative a reţelei de structuri de intervenţie. 


Pentru desfăşurarea acţiunilor de acest tip se folosesc următoarele resurse: 


- 7 cartiere generale care dispun de centre de coordonare operaţională;


- 3 unităţi civile de intervenţie şi antrenament (UIISC);


- 4 centre operaţionale şi logistice (ESOL);


- 18 centre de deminare, dintre care două se află în teritoriile de peste mări (Guyana şi Guadelupa);


- 20 de baze de elicoptere, 1 bază de avioane utilitare etc.


Formaţiuni implicate în securitatea civilă:


- servicii de pompieri, formate din 240.000 de persoane, din care 65.000 de voluntari şi 15.000 de utilaje de intervenţie;


- servicii de prim-ajutor, formate din câteva sute de mii de persoane care pot interveni în situaţii de urgenţă; 90.000 dintre aceştia fac parte din Crucea Roşie franceză. La aceştia se adaugă personalul care asigură cele 255 de staţii de salvare, care au în responsabilitate şi zona maritimă, precum şi Asociaţia franceză de speologie, care numără 1700 de membri.

GERMANIA

Bază legală 
- Strategia naţională privind voluntariatul (2010);
- Legea privind Serviciul Federal de Voluntariat (2011).
Legea privind Serviciul Federal de Voluntariat adoptată în anul 2011
 menţionează că structurile de voluntariat pot să-şi desfăşoare activitatea pentru binele comun în domeniul activităţilor sociale, culturale şi de învăţământ, protecţiei mediului şi sport, situaţii de urgenţă şi combaterea efectelor dezastrelor.  
Voluntarii sunt persoane care au cel puţin studii medii, au vârsta de cel puţin 27 de ani şi pot desfăşura servicii de voluntariat, fără caracter lucrativ, pentru mai mult de 20 de ore pe săptămână. 
Aceste persoane trebuie să se angajeze pe baza unui contract de muncă în cadrul unui serviciu de voluntariat federal pentru o perioadă de cel puţin şase luni şi de maxim 24 de luni. Acestea pot primi compensaţii pentru serviciile prestate constând în cazare gratuită, masă şi haine de lucru, precum şi o alocaţie de acomodare şi masă, în cazul în care:

a) contribuţia pentru pensie reţinută din sumele primite nu depăşeşte 6% din contribuţia totală, conform prevederilor art. 159 din Codul social;

b) alocaţia de acomodare este identică cu cea primită de persoane care desfăşoară activităţi similare în alte structuri de voluntariat; 

c) serviciul de muncă principal se reduce proporţional, fiind considerat part-time;
d) sunt voluntari cu vârsta mai mică de 27 de ani şi care nu au dreptul la nici o compensaţie, conform Legii privind Serviciul Federal de Voluntariat, dar primesc o indemnizaţie pentru creşterea copilului.

Serviciul de voluntariat este efectuat, de obicei, pentru o perioadă de 12 luni consecutive. Serviciul durează cel puţin 6 luni şi maximum 18 luni. El poate fi în mod excepţional prelungit până la o perioadă de 24 de luni, în cazul în care este justificat în contextul unei anumite activităţi pedagogice. Ca parte a unui concept general de învăţământ, serviciul de voluntariat este acceptat pentru o secţiune de minim 3 luni.

Activitatea de voluntariat trebuie să se desfăşoare într-un loc autorizat, dotat corespunzător. Locul de muncă poate fi recunoscut, la cererea voluntarilor, de către autoritatea federală competentă în cazul în care:
- sarcinile privesc instituţiile de copii şi servicii pentru tineret, inclusiv activităţi de educaţie extracurriculară; instituţiile de binefacere, sănătate şi de îngrijire a persoanelor în vârstă, persoanele cu handicap; conservarea culturii şi patrimoniului;  activităţi sportive; de integrare în societate; de protecţie civilă şi ajutorare în caz de dezastru şi instituţiile care activează în domeniul protecţiei mediului, inclusiv conservarea naturii.

- se dau asigurări că forţa de muncă, managementul şi sprijinul acordat voluntarilor sunt conforme cu prevederile legii.

- voluntarii beneficiază de sprijinul şi managementul unui personal calificat.

Recunoaşterea calităţii de voluntar se acordă după absolvirea anumitor cursuri. Retragerea calităţii de voluntar se poate face doar în anumite condiţii (stare de sănătate, sarcină, etc.).


În ceea ce priveşte situaţiile de urgenţă, în anul 1957, Bundestag-ul a votat Legea privind măsurile de asigurare a protecţiei civililor, iar în 1958 a creat Oficiul Federal pentru Protecţia Civililor (BZD). În anul 1965 a fost adoptată Legea privind protecţia în caz de catastrofă, bugetul necesar acestor acţiuni fiind alocat de Guvern (landurile şi municipalităţile nu contribuie la bugetul destinat acţiunilor). Legea nu a impus cetăţenilor obligaţii exprese. Cetăţenii nu au fost obligaţi să-şi asigure protecţia sau să aplice măsuri de securitate civilă.


A fost iniţiată, de asemenea, o amplă campanie publicitară privind crearea structurilor de intervenţie în caz de catastrofă. În anul 1995, de exemplu, existau peste 1.000 de astfel de unităţi, alcătuite fiecare din 20 de persoane cu echipamente de salvare şi câini antrenaţi pentru operaţiuni de tip „salvare/căutare”.

Aproape 1,7 milioane de voluntari din Germania au urmat cursuri de formare pentru desfăşurarea de activităţi în situaţii de urgenţă şi pentru protecţia civilă. Fără această activitate voluntară, capacitatea unităţilor de stat de a opera în aceste situaţii ar fi în pericol, iar participarea lor în cadrul sistemului de securitate internă ar fi mult mai puţin proeminentă
.

În scopul de a gestiona aceste sarcini, Biroul federal de protecţie civilă şi asistenţă în caz de dezastru şi structurile care desfăşoară activităţi similare la nivelul landurilor cooperează cu un Comisar responsabil pentru promovarea şi dezvoltarea activităţilor de muncă voluntară în întreaga zonă de protecţie civilă. Acesta are următoarele sarcini:
- dezvoltarea conceptelor viabile pentru protejarea populaţiei pe termen lung şi activităţii voluntare în domeniu,.sarcină este realizată în colaborare cu Ministerul de Interne;
- este un punct central de contact pentru toate aspectele legate de activitatea de voluntariat în domeniul protecţiei civile;
- stabileşte relaţiile de conlucrare dintre structurile de stat sau private implicate în această activitate.

IRLANDA


Bază legală
- Carta Albă privind activitatea de voluntariat (2000);
- Legea privind finanţele publice (2001).

În Irlanda nu există o lege specială care să se refere exclusiv la voluntariat, deşi există o serie de politici în sprijinul dezvoltării voluntariatului. 
În conformitate cu prevederile Cărţii Albe privind activitatea de voluntariat, publicată de Guvern, a fi voluntar înseamnă a-ţi oferi timpul şi experienţa în folosul societăţii, al comunităţii, al persoanelor care nu fac parte din propria familie, pentru protejarea mediului înconjurător sau pentru alte cauze. 

În Irlanda, voluntariatul reprezintă activitatea desfăşurată din proprie iniţiativă, de orice persoană fizică în folosul altora, fără a primi o compensaţie materială, cu excepţia decontării cheltuielilor necesare.

Cartea Albă a urmărit clarificarea relaţiei dintre guvern, voluntari şi comunitate, fiind descris contextul în care se desfăşoară activitatea de voluntariat, cu prezentarea principiilor-cadru şi experienţelor pozitive în domeniu. Cartea Albă a fost precedată de o Carte Verde privind sprijinirea activităţii de voluntariat (mai 1997), prin care s-a iniţiat o consultare între Guvern şi firmele private care activează în domeniul voluntariatului, cu privire la măsurile necesare pentru sprijinirea şi dezvoltarea acestui sector. 

În conformitate cu prevederile Legii privind finanţele publice din anul 2001,      organizaţiile de voluntariat şi cele nonprofit au primit o serie de scutiri de taxe. 
Nu există prevederi legale în legătură cu rambursarea cheltuielilor voluntarilor, în practică existând multe organizaţii care nu rambursează aceste cheltuieli deoarece nu o pot face. Cheltuielile legate de activitatea de voluntariat nu sunt supuse impozitării. Nu există prevederi legale legate de asigurarea voluntarilor pe perioada în care aceştia activează în organizaţiile de voluntariat, totuşi organizaţia Volunteering Ireland recomandă ca organizaţiile care folosesc voluntari să încheie poliţe de asigurare, în care să se specifice clar faptul că voluntarii sunt asiguraţi împotriva riscurilor de îmbolnăvire, de accident şi faţă de eventualele daune produse terţilor.

În conformitate cu amendamentele aduse Legii privind protecţia socială (1997), plata alocaţiilor de şomaj este suspendată atunci când persoana părăseşte ţara pentru a desfăşura activităţi de voluntariat în străinătate.

În Irlanda, oricine poate fi voluntar, indiferent de vârstă sau sex, dacă are vreun handicap sau nu, dacă e angajat sau şomer, pentru că se consideră că întotdeauna va putea fi de ajutor comunităţii în care trăieşte, organizaţia Volunteering Ireland oferind pregătire în domeniul voluntariatului. 
Italia


Bază legală
- Legea-cadru nr. 266/1991 cu privire la activitatea de voluntariat;
- Legea nr.  381/1991 cu privire la cooperativele sociale;
- Legea nr. 49/1997 cu privire la cooperarea în vederea dezvoltării serviciilor de voluntariat;
- Legea nr. 383/2000 cu privire la promovarea organizaţiilor sociale;
- Legea nr. 64/2001 cu privire la serviciul naţional de voluntariat.
În Italia există două tipuri de voluntariat. Primul este reprezentat de „voluntarii pentru dezvoltare”, adică aceia care participă la derularea programelor de cooperare internaţională; a doua categorie este reprezentată de „voluntarii part-time”, unde activitatea este desfăşurată în mod individual, periodic, fără profit. Acest tip de voluntari activează de obicei la nivel local, cuprinzând studenţi, muncitori sau pensionari. 

Italia recunoaşte valoarea socială şi funcţiile activităţii de voluntariat, ca expresie a participării, solidarităţii şi pluralismului, promovând dezvoltarea şi asigurând autonomia, prin favorizarea contribuţiilor originale în scopuri sociale, civile şi culturale, identificate la nivel naţional, regional şi al provinciilor autonome.
Legea 266/1991 cu privire la activitatea de voluntariat 
 a reprezentat doar cadrul general, urmând ca legile în detaliu să fie elaborate la nivel local. 

Legea a stabilit principiile pe care regiunile şi provinciile autonome trebuie să le respecte în reglementarea raporturilor între instituţiile publice şi organizaţiile de voluntariat, precum şi criteriile pe care trebuie să le aibă în vedere administraţiile  centrale şi instituţiile publice locale.

Potrivit prevederilor legale, activitatea de voluntariat reprezintă activitatea prestată în mod personal, spontan şi gratuit, prin intermediul organizaţiei din care face parte voluntarul, fără scopuri lucrative, exclusiv în scop de solidaritate. 
Activitatea de voluntariat nu va fi retribuită în nici un mod, nici măcar de către beneficiar. Voluntarului îi pot fi rambursate de către organizaţia de care aparţine doar cheltuielile efectuate în vederea bunei desfăşurări a activităţii prestate, în limitele stabilite chiar de către organizaţii. Calitatea de voluntar este incompatibilă cu orice formă de raport de lucru subordonat sau autonom, sau cu orice alt raport de natură patrimonială cu organizaţia din care voluntarul face parte.

Este considerată ca fiind organizaţie de voluntariat orice organizaţie constituită în mod liber, cu scopul de a desfăşura activităţile specificate în lege. Organizaţiile desfăşoară activitatea de voluntariat prin intermediul unor structuri proprii sau în cadrul unor structuri publice. 
Organizaţiile de voluntari pot avea forma juridică cea mai potrivită pentru atingerea obiectivelor propuse, inclusiv cea de asociaţie fără personalitate juridică (nerecunoscută).

Actul constitutiv, acordul de asociere sau statutul trebuie să definească cu claritate o serie de aspecte: absenţa scopului lucrativ; structura democratică a organizaţiei; natura electivă şi necompensată financiar a posturilor din cadrul organizaţiei; natura gratuită a serviciilor de voluntariat prestate de membri; criteriile de admitere şi excludere a membrilor; drepturile şi obligaţiile acestora.

Art. 6-1 din Legea din 11 august 1991 conferă regiunilor şi provinciilor autonome dreptul de a reglementa crearea, deţinerea, criteriile de revizuire periodică a registrelor generale ale organizaţiilor de voluntari, precum şi radierea din aceste registre. Organizaţiile înscrise în registru pot achiziţiona bunuri mobile şi imobile necesare desfăşurării activităţii; de asemenea, pot accepta donaţii şi legate.

Resursele financiare sunt formate din: cotizaţii; donaţii şi legate; subvenţii publice; subvenţii din partea organizaţiilor internaţionale; câştiguri provenite din activităţi comerciale şi productive marginale.

Legea prevede obligaţia organizaţiilor de a asigura voluntarii împotriva accidentelor şi îmbolnăvirilor ce se pot produce pe parcursul desfăşurării activităţii, în special a celor care desfăşoară activităţi voluntare în situaţii de urgenţă.
Reglementarea, constituirea şi deţinerea registrelor generale ale organizaţiilor de voluntariat revine în sarcina regiunilor şi provinciilor autonome. Regiunile şi provinciile autonome trebuie să trimită anual copia registrelor pe care le deţin la Observatorul naţional pentru voluntariat, în conformitate cu prevederile legii. 
Legile de la nivel regional şi provincial trebuie să asigure autonomia în privinţa organizării şi iniţiativei activităţii de voluntariat şi să permită dezvoltarea acesteia. 

Conform prevederilor unui decret al Preşedintelui Consiliului de Miniştri, la propunerea ministrului pentru probleme sociale, a fost înfiinţat Observatorul naţional pentru voluntariat, sub preşedinţia ministrului pentru probleme sociale sau a unui delegat al acestuia. Observatorul naţional pentru voluntariat este alcătuit din zece reprezentanţi ai organizaţiilor şi ai federaţiilor de voluntariat care activează în cel puţin şase regiuni, din doi experţi şi din trei reprezentanţi ai organizaţiilor sindicale cele mai reprezentative. Competenţele acestui Observator sunt stipulate în lege. 
Conform Legii  nr. 381/1991 cu privire la cooperativele sociale, activităţile desfăşurate de aceste structuri sunt concentrate pe furnizarea de servicii pentru tineri aflaţi în şomaj pe o perioadă mai îndelungată, care nu posedă experienţă la locul de muncă, pentru adulţi cu pregătire scăzută, pentru persoane cu handicap sau care au părăsit sistemul de învăţământ. Cooperativele sociale sunt, de obicei, constituite din organizaţii de voluntariat şi sunt compuse din lucrători profesionişti şi din voluntari. 

În conformitate cu prevederile legii, cooperativele au ca scop promovarea intereselor generale ale comunităţii şi integrarea socială a cetăţenilor, coordonând serviciile de îngrijire socială, cele educaţionale sau  desfăşurând activităţi în domeniul agriculturii, industriei şi comerţului, urmărind integrarea persoanelor cu handicap. 

Persoanele defavorizate trebuie să reprezinte cel puţin 30% din numărul lucrătorilor din cadrul cooperativei. O altă prevedere a legii se referă la scutirea de obligaţii sociale a persoanelor defavorizate care sunt angajate în aceste cooperative, precum şi alte măsuri referitoare la scutirea de taxe.
În ceea ce priveşte activitatea de voluntariat legea prevede ca, în afară de membrii lucrători în cadrul cooperativelor, să poată desfăşura activităţi neremunerate şi  membrii voluntari, dar numărul acestora nu poate depăşi 50% din numărul total al membrilor. Aceşti voluntari au dreptul de a primi rambursarea cheltuielilor efectuate pentru desfăşurarea activităţii şi de a fi asiguraţi împotriva accidentelor.

Conform Legii nr. 49/1997 cu privire la cooperarea în vederea dezvoltării serviciilor de voluntariat, Guvernul Italiei a inclus printre activităţile de voluntariat participarea la programe specifice desfăşurate în străinătate. Legislaţia recunoaşte organizaţiile neguvernamentale de dezvoltare, organizând servicii internaţionale de voluntariat în terţe ţări, conform legii.
Serviciul naţional de voluntariat este reglementat prin Legea nr. 64/2001. Din anul 2006, atât bărbaţii, cât şi femeile pot participa la activităţi în cadrul serviciului civil voluntar, acesta reprezentând pentru bărbaţi o alternativă la serviciul militar obligatoriu.

Pentru situaţii de urgenţă există 12 unităţi mobile, formate, în general, din pompieri. Au statut de funcţionari civili în serviciul statului.

LUXEMBURG


Bază legală 

- Legea privind serviciul de voluntariat (2007).
Legea distinge două tipuri de voluntari: 
- cei care lucrează în cadrul unei organizaţii;

- cei care participă la activităţile de voluntariat
.
Serviciul de voluntariat din cadrul unei organizaţii este o activitate cu normă întreagă, care nu este remunerat, este de interes general, fiind o decizie personală a voluntarului. Serviciile de voluntariat exclud existenţa unui alt loc de muncă plătit, conform prevederilor Legii privind serviciul de voluntariat
, art. 2 (3).
Persoanele care participă la activităţile de voluntariat în cadrul organizaţiilor, de obicei, nu sunt plătite. Activitatea de voluntariat este, în cele mai multe situaţii, o ocupaţie secundară pe lângă un loc de muncă plătit pentru care se achită taxe şi impozite, desfăşurată, în special, într-o formă de “concediu” (concedii pentru tineri, concedii culturale, servicii voluntare de pompieri, acţiuni de prim-ajutor şi salvare, concedii speciale pentru ajutorarea economică a locuitorilor ţărilor din lumea a treia, alte tipuri de concedii). Acest tip de concediu poate fi acordat în conformitate cu prevederile Codului muncii, art. 234-1/234-42. 
Asigurarea împotriva accidentelor trebuie încheiată de voluntarii care participă la acţiuni de prim-ajutor şi de salvare, precum şi în cazul antrenamentelor pentru desfăşurarea de acţiuni voluntare, dacă activităţile sunt organizate de o asociaţie de profil, în conformitate cu prevederile Legii asigurărilor (2010), art. 91 (4), precum şi pentru voluntarii care lucrează în domeniile de terapie socială, social-educative, medico-sociale, sportive sau pentru o organizaţie de utilitate publică, recunoscută de stat, art. 91 (9). 
Legislaţia conferă tinerilor voluntari beneficii cum ar fi: bani de buzunar în cuantum fix, o indemnizaţie de subzistenţă şi achitarea cuantumului reprezentând asigurările sociale. Serviciile de voluntariat se adresează tinerilor sub 30 de ani, care au, obligatoriu, un nivel mediu de şcolarizare şi care doresc să se angajeze într-un proiect de interes general, cu o durată de 3-12 luni.
Relaţiile între organizaţie şi voluntari sunt reglementate printr-un contract scris, care conţine:

- drepturile şi obligaţiile celor două părţi contractuale, altele decât cele  specificate în lege;

- modalităţile şi durata angajamentului de voluntar;

- măsurile luate pentru voluntar în cadrul organizaţiei (ca asigurarea unei locuinţe şi a  hranei pe durata contractului de voluntariat);

- formarea voluntarului (oferirea pregătirii corespunzătoare pentru sarcina atribuită);

- condiţiile de reziliere a contractului.

MALTA


Bază legală 


- Legea privind organizaţiile voluntare (2007). 
Forţa voluntară pentru situaţii de urgenţă (EVRF) este integrată în Compania militară de apărare antiaeriană şi de stingere a incendiilor, având acelaşi nivel de instruire şi de competenţă ca şi personalul militar.

Marea Britanie

Bază legală 

- Legea privind vârsta minimă (2008);

- Legea poliţiei (2007).
În Marea Britanie nu există nici o lege care să se refere explicit la acţiunea de voluntariat. Această activitate este prezentă numai în legislaţia generală în vigoare, aplicabilă tuturor cetăţenilor ca persoane individuale
. Legea privind vârsta minimă a definit o categorie de voluntari, care pot desfăşura o activitate în folosul societăţii dacă încheie un contract de muncă, indiferent de vârstă.
În accepţiunea Centrului naţional pentru voluntariat, acţiunea de voluntariat este definită ca fiind o activitate care presupune alocare de timp, este neremunerată şi implică prestarea unei activităţi menite să aducă un beneficiu unei persoane individuale sau unor grupuri.

În Marea Britanie, există practica extinderii la voluntari a drepturilor şi politicii de personal aplicabile salariaţilor, fără a fi însă o obligaţie legală în acest sens.
Nu există o prevedere legală privitoare la plata de către organizaţii a cheltuielilor efectuate de voluntari, dar conform uzanţelor, aceasta se face cu scopul de a asigura ca unele persoane să nu fie excluse de la voluntariat din cauza imposibilităţii acoperirii cheltuielilor. 

Activităţile voluntare se desfăşoară în principal, în următoarele domenii:

- acţiuni de caritate; 
- centrele pentru persoane defavorizate.

În conformitate cu reglementările privind gestionarea problemelor de sănătate şi securitate la locul de muncă (1999), organizaţia are datoria de a identifica şi evalua riscurile la care sunt expuşi voluntarii. Tipurile de asigurare pe care trebuie să le acorde organizaţiile depind de sarcinile care urmează să fie atribuite voluntarilor. 

Centrul naţional pentru voluntariat
 a subliniat rolul deosebit pe care îl are această activitate şi că ea se desfăşoară fără constrângerea unor reglementări specifice, fiind considerată ca importantă relaţia dintre organizaţie şi individ. 
Oficiul guvernamental pentru societatea civilă a lansat în luna octombrie 2010 o nouă strategie în acest domeniu - New Government Strategy for Building a Stronger Civil Society, un document amplu de dezvoltare a societăţii britanice actuale, care trebuie să conducă la întărirea relaţiilor dintre stat şi organizaţiile societăţii civile, inclusiv cele de voluntariat. În cadrul acestei strategii se va acorda tuturor organizaţiilor un sprijin pe termen lung, cu scopul consolidării şi modernizării infrastructurii lor. Guvernul britanic a pus în aplicare, încă din anul 2004, o strategie de consolidare a infrastructurii voluntariatului care este în vigoare şi în prezent
.

Structurile de intervenţie în situaţii de urgenţă (SAR) sunt compuse din departamente guvernamentale, servicii de urgenţă şi alte organizaţii, precum şi dintr-un număr important de organizaţii de voluntariat şi caritate, care joacă un rol semnificativ. Aceste autorităţi şi organizaţii sunt implicate într-un intens parteneriat de cooperare, în scopul de a asigura capabilităţile naţionale efective SAR. 


Organizarea structurilor civile maritime şi ale aviaţiei civile de căutare-salvare are ca bază Convenţia privind Mările extrateritoriale (1958), Convenţia pentru Siguranţa Vieţii pe Mare (SOLAS), Convenţia din 1979 privind operaţiunile de căutare-salvare maritime şi Convenţia asupra Aviaţiei Civile Internaţionale (Chicago 1944).   


Scopul SAR este acela de a coordona:


- operaţiunile maritime de coastă, de ţărm şi de pe liniile maritime; 


- operaţiunile aeronautice deasupra uscatului şi mării;


- operaţiunile terestre. 


Aceste competenţe sunt asumate şi sprijinite de diferite autorităţi şi organizaţii, în următoarele situaţii: 


- primirea de detalii privind persoane, nave şi avioane în situaţii de dezastru; 


- comunicările dintre unităţile SAR şi autorităţile de coordonare; 


- comunicările dintre unităţile SAR; 


- comunicarea dintre autorităţile de coordonare; 


- folosirea unităţilor SAR în scopuri ca: acordarea de asistenţă, persoanelor, navelor şi avioanelor în dezastru, precum şi transportarea supravieţuitorilor în spaţii sigure sau în locuri unde li se poate acorda primul ajutor.


Autorităţi şi organizaţii cu responsabilităţi în operaţiunile pentru situaţii de urgenţă

• Serviciul de Poliţie - coordonează operaţiunile de căutare-salvare terestre şi în apele interne ale ţării, în colaborare cu alte servicii de urgenţă.


• Serviciul de Pompieri - are competenţe în mobilizarea tuturor resurselor în acţiuni legate de stingerea incendiilor, precum şi în acţiuni maritime, aeronautice şi terestre care nu au legătură cu incendiile.


• Serviciul de Ambulanţă - răspunde în cazurile de urgenţă medicale şi traumatice. În acţiuni limitate, poate fi sprijinită de Serviciul Medical de Urgenţă Aeropurtat (HEMS).  


• Institutul Naţional Regal pentru Operaţiuni de Salvare (RNLI) - reprezintă o organizaţie de voluntari care face parte din Crucea Roşie şi are ca scop salvarea de vieţi şi promovarea securităţii pe mare şi în apele interne ale Marii Britanii.


• Organizaţia de voluntari pentru operaţiuni de căutare-salvare terestră este formată din echipe care lucrează sub coordonarea Serviciului de Poliţie şi desfăşoară acţiuni în colaborare cu structuri de salvare montană din Anglia, Ţara Galilor şi Scoţia, precum şi cu unităţi de salvare din peşteri.   

OLANDA

Bază legală
- Legea privind sprijinul social (2007).       
Nu există nici un cadru juridic general pentru activitatea de voluntariat
. Cu toate acestea, municipalităţile au sarcina legală de a sprijini activitatea de voluntariat, conform prevederilor Legii privind sprijinul social. Astfel, structurile de conducere ale municipalităţilor pot să pună în practică o politică integrată în acest domeniu, realizând conexiunea dintre activitatea de voluntariat şi nevoia de sprijin a bătrânilor sau persoanelor cu dizabilităţi, crearea de locuri de muncă, construcţia de locuinţe sociale sau necesitatea îngrijirii copiilor.

Lipsa cadrului juridic a condus la necesitatea auto-reglementării activităţii de voluntariat. La nivel naţional, principalele structuri care gestionează această activitate sunt NOV - Asociaţia olandeză a organizaţiilor care efectuează un efort voluntar - şi MOVISIE, filială desprinsă din NOV în anul 2007. 
NOV este organizaţia lider în domeniul voluntariatului, fiind compusă, în prezent, din peste 350 de organizaţii care lucrează cu sau pentru voluntari. 

NOV are trei sarcini principale de activitate:

- servirea intereselor sectorului de voluntariat, fiind un partener serios în discuţiile cu oficialii guvernamentali, politicieni sau ONG-uri;

- să acţioneze ca un intermediar pentru membrii săi, oferind acestora posibilitatea de a face schimb de cunoştinţe şi experienţe, precum şi de a dezvolta proiecte în colaborare;

- să asigure un stimul important activităţii de voluntariat.

Una dintre iniţiativele noi este instituirea unui premiu de calitate acordat la nivel naţional. În acest fel, NOV încearcă să stimuleze organizaţiile de voluntariat pentru a lucra la un nivel ridicat, încercând, de asemenea, să dea o recunoaştere publică activităţii desfăşurate în mod eficient. 

Pentru situaţii de urgenţă, în anul 1955 au fost create unităţile mobile regale, care au fost încorporate forţelor terestre în anul 1963. Sunt formate din rezervişti pregătiţi pentru intervenţii de căutare-salvare. Cele 23 de unităţi mobile cuprind circa 25.000 de persoane. 

POLONIA

Bază legală 

- Legea referitoare la activitatea în interesul public şi voluntariat (2003).
Legea referitoare la activitatea în interesul public şi voluntariat
 a definit voluntarul ca persoana care, din proprie iniţiativă şi fără remunerare, prestează servicii în  beneficiul public, având la bază reglementări specifice (art. 2 alin. 3). Conform legii, activităţile voluntare pot fi desfăşurate de organizaţii neguvernamentale care au printre obiective desfăşurarea unor activităţi în folosul public. Legea se referă şi la voluntarii care activează în străinătate, în cadrul schimburilor internaţionale.
În lege se specifică necesitatea încheierii unui contract scris, dacă activitatea desfăşurată depăşeşte 30 de zile. În situaţia unei activităţi mai puţin îndelungate, se poate elibera un document de confirmare a activităţii depuse.

Legea prevede drepturile şi obligaţiile voluntarului în raport cu beneficiarul, necesitatea informării acestuia despre condiţiile concrete de activitate, acoperirea cheltuielilor de călătorie, întreţinere şi pregătire, acordarea unor diurne. În lege se menţionează obligativitatea acoperirii asigurărilor de sănătate, de accident, etc.
De asemenea, legea menţionează o serie de forme de activitate voluntară, care cuprind 24 domenii de activitate.
PORTUGALIA 

Bază legală 

- Regulamentul 745-G/96, din 18 decembrie 1996, privind Programul tinerilor voluntari pentru solidaritate;

- Legea nr. 71/98 de stabilire a cadrului legal de bază al voluntariatului;

Programul tinerilor voluntari pentru solidaritate a fost primul program de voluntariat recunoscut oficial în Portugalia. Programul a fost  conceput în anul 1993 de către Departamentul de stat pentru tineret şi a fost ulterior modificat prin Ordinul ministerial 745-G/96.
În Legea de stabilire a cadrului legal de bază al voluntariatului
 sunt definite o serie de instrumente operative menite să faciliteze şi să asigure exercitarea eficientă a drepturilor voluntarilor. Astfel, organizaţiile au dreptul să recruteze voluntari şi să coordoneze activitatea acestora, inclusiv respectarea condiţiilor şi procedurilor necesare pentru asigurarea voluntarilor, în conformitate cu cadrul prevăzut de asigurarea socială a voluntarilor (responsabilitatea organizaţiei de a achita contribuţiile de asigurări sociale şi de a proteja voluntarul printr-o asigurare colectivă obligatorie). 
Legea urmăreşte promovarea şi asigurarea participării tuturor cetăţenilor la activităţi de voluntariat şi defineşte cadrul legal de bază în care se desfăşoară aceste activităţi. În lege se recunoaşte faptul că acţiunea de voluntariat este unul din instrumentele de bază ale participării cetăţenilor în cadrul societăţii şi subliniază libertatea şi flexibilitatea inerente în acţiunile de voluntariat.

De asemenea, legea prevede drepturile şi îndatoririle voluntarilor. În conformitate cu legislaţia portugheză, voluntarii şi organizaţia în care activează trebuie să convină asupra unor reglementări şi condiţii specifice activităţii de voluntariat, inclusiv natura şi amploarea activităţii care urmează a fi desfăşurate. 
Spania

Bază legală

- Legea nr. 6/1996 cu privire la voluntariat.
Constituţia spaniolă recunoaşte în mod explicit dreptul cetăţenilor de a participa la activităţi de voluntariat (art. 9.2), statul având datoria de a promova, stimula şi proteja autorităţile publice. 
Conform legii, voluntariatul trebuie să depăşească graniţa acţiunii individuale, izolate şi sporadice care, chiar dacă este bine intenţionată, este mai puţin eficientă. Promovarea şi stimularea voluntariatului nu este de competenţa exclusivă a statului. Legea 6/1996
 s-a limitat la voluntarii şi organizaţiile care participă sau desfăşoară programe la nivel naţional, precum şi la cei care participă la programe sau desfăşoară activităţi în competenţa exclusivă a statului. 
Legea se referă la voluntariatul organizat, adică cel care se desfăşoară în cadrul unei instituţii publice sau private, fiind excluse activităţile izolate sau sporadice desfăşurate cu titlu de prietenie, bunăvoinţă sau bună-vecinătate. Acţiunea voluntară este, conform legii, delimitată de orice formă de prestare retribuită, indiferent dacă sunt civile, lucrative sau comerciale.
Legea voluntariatului cuprinde prevederi referitoare la următoarele aspecte:

- cadrul de aplicare;

- conceptul de voluntariat;

- activităţile de interes general;

- drepturile voluntarului;

- regimul juridic al organizaţiilor de voluntari;

- colaborarea în cadrul organizaţiilor publice fără scop lucrativ;

- metodele de stimulare a activităţii de voluntariat.
Conform legii (art. 3), prin voluntariat se înţelege ansamblul activităţilor de interes general desfăşurate de persoane fizice, cu condiţia ca aceste activităţi să nu se desfăşoare în condiţiile unei relaţii lucrative, comerciale sau a oricărei activităţi retribuite. 

Prin activităţi de interes general se înţeleg, în conformitate cu prevederile legii, activităţile de asistenţă socială, situaţii de urgenţă, serviciile civice, educative, culturale, ştiinţifice, sportive, de cooperare în vederea dezvoltării, de protecţie a mediului înconjurător, de stimulare a economiei şi cercetării ştiinţifice, de intensificare a vieţii asociative, de promovare a voluntariatului etc.
Organizaţiile în care sunt prezenţi voluntari trebuie să fie legal constituite, să aibă personalitate juridică, să nu aibă scop lucrativ şi să dezvolte programe în cadrul activităţilor de interes general. Organizaţiile răspund în faţa terţilor pentru daunele şi prejudiciile cauzate de voluntarii care participă la derularea programelor lor, ca o consecinţă a acţiunilor de voluntariat. Conflictele care apar între voluntari şi organizaţiile din care fac parte pot fi soluţionate de organele competente, în conformitate cu prevederile legale.

Acreditarea prestării serviciilor voluntare se efectuează printr-o certificare emisă de organizaţia în cadrul căreia s-a realizat acţiunea de voluntariat, ce conţine în afara datelor personale de identificare ale voluntarului următoarele: - acreditarea calităţii de voluntar; - data începerii şi durata activităţii; - natura prestaţiei efectuate de voluntar.
În fiecare din cele 16 comunităţi autonome din Spania este în vigoare câte o lege proprie privind activitatea de voluntariat.

SUEDIA


Bază legală


      -
În Suedia nu există o definiţie oficială a activităţilor non-profit sau de voluntariat. Într-o accepţiune generală, voluntariatul reprezintă timpul şi efortul, care este oferit în mod liber, neforţat şi neremunerat, de către persoanele fizice organizaţiilor non-guvernamentale şi publice.

Caracteristicile specifice ale activităţii de voluntariat iau în considerare conceptele de “binele public” şi “activitate non-profit”.

Sectorul de voluntariat din Suedia se referă, în general, la furnizarea de servicii sociale sau situaţii de urgenţă, cu accent pe activitatea voluntară.
Organizaţiile sau asociaţiile de voluntariat sunt structuri care sunt fondate pe bază de idei sau interese comune, care au un caracter şi o formă publică de organizare, care pot fi înfiinţate şi dizolvate fără vreo decizie a autorităţilor publice, ce au la bază angajamentul voluntar şi nu urmăresc câştiguri financiare.
Agenţia naţională pentru voluntariat Volontärbyrån a fost înfiinţată în anul 2002 pentru a gestiona un proiect-pilot în cadrul Forumului pentru voluntariat în domeniul asistenţei sociale. În prezent, aceasta cuprinde peste 800 de organizaţii de profil şi gestionează circa 3.000 de proiecte simultan.
Guvernul dispune de fonduri pentru diferitele tipuri de organizaţii de voluntari care pot aplica în cazul în care îndeplinesc anumite criterii specificate. În mod frecvent, aceste asociaţii sunt finanţate de guvernele locale, municipalităţile oferind circa 70% din sumele necesare pentru desfăşurarea activităţilor. 

UNGARIA

Bază legală 

- Legea LXXXVIII privind activităţile de voluntariat în sectorul public (2005).
Legea defineşte activităţile de voluntariat cu un obiectiv public, drept activităţile desfăşurate într-o organizaţie, fără primirea de compensaţii. Potrivit art. 4, orice persoană cu capacitate juridică, cu vârsta mai mare de 10 ani, poate deveni voluntar
.

Termenul de “organizaţii de voluntariat” nu este folosit frecvent în Ungaria, acestea fiind încadrate în categoria organizaţiilor non-profit. În conformitate cu Legea privind asociaţiile, din această categorie fac parte fundaţiile private, fundaţiile publice, asociaţiile de drept public, structurile de utilitate publică, întreprinderile non-profit, cele de asigurări mutuale voluntare, fondurile şi organizaţiile sociale. Definirea organizaţiilor este strictă şi utilizează criterii stabilite în practica internaţională, cum ar fi interzicerea distribuirii profiturilor, independenţa organizaţională faţă de sectorul guvernamental, existenţa unor structuri instituţionalizate, natura de serviciu public, elementele de voluntariat, desfăşurarea de acţiuni care să nu fie similare cu cele organizate de formaţiunile politice.

 

În conformitate cu legislaţia maghiară, există două forme juridice de bază ale organizaţiilor clasice ale societăţii civile: asociaţiile de voluntari şi fundaţiile private.

• Asociaţiile de voluntariat sunt organizaţii de tip asociativ autonome, formate în mod voluntar pentru un scop convenit de către membrii lor şi declarat în actul constitutiv de înfiinţare. Asociaţiile trebuie să aibă membrii înregistraţi care trebuie să urmărească în mod activ îndeplinirea obiectivelor propuse. 

• Fundaţiile private pot fi constituite de către persoane fizice sau organizaţii cu personalitate juridică. Spre deosebire de asociaţii, fundaţiile sunt gestionate de un consiliu. Fundaţiile private pot avea mai multe forme de exprimare, cum ar fi fundaţiile de exploatare (şcoli, case de îngrijire, sănătate şi cultură, care prestează servicii sociale sau editează cărţi şi reviste, etc.), fundaţii care urmăresc în special obiective şi proiecte specifice instituţiilor publice (protecţia monumentelor istorice, organizarea de festivaluri, etc.) şi fundaţii corporatiste, înfiinţate de actuali sau foşti angajaţi  ai unor companii.

� http://www.ejustice.just.fgov.be/cgi_loi/change_lg.pl?language=fr&la=F&cn=1939121901&table_name=loi 


� http://siteresources.worldbank.org/INTPCENG/Resources/czech-voluntarism-law.pdf


� http://www.volunteer.cz 


� http://narodne-novine.nn.hr/clanci/sluzbeni/298299.html


� http://www.spes.lazio.it/volontariatoeuropa/inglese/4_denmark.pdf


� Legea privind serviciul naţional (1980); Legea privind activitatea civilă (1987); Legea privind stingerea incendiilor (1972); Legea privind transportul structurilor civile şi militare de apărare (1972); Legea privind guvernarea locală (1991).


� http://ec.europa.eu/citizenship/pdf/national_report_ee_en.pdf


� https://www.riigiteataja.ee/akt/123022011021?leiaKehtiv


� http://maailmanvaihto.fi/sites/maailmanvaihto.fi/files/National%20Profile_Finland_2014_15_0.pdf


� http://www.assemblee-nationale.fr/13/dossiers/service_civique.asp 


� Introdus prin Legea nr. 97-1019 din 28 octombrie 1997 referitoare la reforma serviciului naţional, cu modificările ulterioare.


� http://www.legifrance.gouv.fr/affichTexte.do?cidTexte=JORFTEXT000000767029&fastPos=1&fast


ReqId=1226648943&categorieLien=id&oldAction=rechTexte


� http://admi.net/jo/20060525/MJSX0500004L.html


� http://www.legifrance.gouv.fr/affichTexte.do?cidTexte=JORFTEXT000000257503


� http://www.senat.fr/rap/l09-036/l09-036.html


� http://www.assemblee-nationale.fr/13/rapports/r2269.asp


� http://www.legifrance.gouv.fr/affichTexte.do?cidTexte=JORFTEXT000021954325


� http://www.gesetze-im-internet.de/bfdg/BJNR068710011.html


� http://www.bbk.bund.de/EN/Topics/EmergencyPlanning/VoluntaryWork/voluntarywork_node.html


� http://www.volontariato.org/leggequadro.htm


� http://youth-partnership-eu.coe.int/youth-partnership/documents/Questionnaires/Voluntary_ activities


/Volunteering_2012/Information_sheet_volunteering_of_young_people_Luxembourg_2012.pdf


� http://eli.legilux.public.lu/eli/etat/leg/loi/2007/10/31/n1


� http://ec.europa.eu/citizenship/pdf/national_report_uk_en.pdf


� http://www.ncvo/vol.org.uk 


� � HYPERLINK "http://www.volunteering.org.uk" ��http://www.volunteering.org.uk� 


� http://edu.au.dk/fileadmin/www.dpu.dk/e-boeger/SSIP/Papers/National_report_Netherlands.pdf


� http://www.legislationline.org/documents/id/4594 


� http://dre.pt/pdf1sdip/1999/09/229A00/66946698.pdf


� https://www.boe.es/diario_boe/txt.php?id=BOE-A-1996-1071


� http://www.kansalaisareena.fi/Volunteering%20in%20Sweden.pdf


� http://ec.europa.eu/citizenship/pdf/national_report_hu_en.pdf

